স্মৃতিচারণা করতে শুরু করেন ব্রাথওয়েট নিজেও। দু’বছর আগে টি-টোয়েন্টি বিশ্বকাপের স্বাদ পেয়েছিলেন এই মাঠ থেকেই। অনুশীলনের পরে ড্রেসিংরুমে তা আলোচনাও করেন সতীর্থদের সঙ্গে। সূত্রের খবর, ব্রাথওয়েট তাঁর সতীর্থদের বলেছেন, ইডেন তাঁর দলের কাছে অন্যতম পয়া মাঠ। যেখানে টি-টোয়েন্টি বিশ্বকাপের ফাইনাল ম্যাচে ইংল্যান্ডের বিরুদ্ধে ১৫৬ রান তাড়া করতে গিয়ে ১৬ ওভারে তাঁদের স্কোর ছিল ১০৭-৬। শেষ ওভারে ২১ রান প্রয়োজন ছিল ব্রাথওয়েটদের। যা বেন স্টোকসের ওভারের চার বলে চারটি ছয় মেরে ম্যাচ জিতিয়ে দেন বর্তমান অধিনায়ক ব্রাথওয়েট। দলের কাছে আরও এক বার সেই স্মৃতি তুলে ধরে অনুপ্রাণিত করার চেষ্টা করেন তিনি।